Bruno Perone: «Hem d'aprendre dels errors i seguir com fins ara»
Publicat el: 20/03/2017	per EsportsdelCamp.cat/Tarragona Ràdio, Joan Alfons López
El defensa brasiler del Nàstic és el protagonista del Sempre Nàstic d'avui on ha analitzat l'ensopegada contra l'Elche: «És una derrota molt dura però hem de seguir el camí que teníem».
Demà toca vídeo. El Nàstic analitzarà demà abans de l'entrenament les errades que van provocar una dolorosa derrota contra l'Elche el passat divendres. Serà una jornada on el cos tècnic buscarà posar un tap a les fuites que han provocat que l'equip hagi encaixat cinc gols en uns 66 minuts: des de la primera diana anotada per Ivi al Ramón Sánchez Pizjuan fins al 0-3 de Nino al Nou Estadi del passat divendres. Que cal posar remei és quelcom que ningú dubta, tot i que el grau de gravetat depèn de l'òptica des d'on es miri. Des del punt de vista de la plantilla, no n'hi ha per tant: «És una derrota molt dura però hem de seguir el camí que teníem, veníem d'una ratxa molt bona on jugàvem i defensàvem bé», ha explicat aquest migdia Bruno Perone al Sempre Nàstic de Tarragona Ràdio i EsportsdelCamp.cat.
El brasiler, que ha jugat tots els minuts que ha pogut (810) amb l'excepció de dos encontres per culpa d'una lesió, reconeix que l'equip no donava crèdit durant el transcurs del darrer duel: «Mirava als companys i ens preguntàvem què estava passant». Perone té clar que «hem d'aprendre dels errors i seguir com fins ara perquè estàvem en un bon camí. Si fem els mateixos deu partits, tindrem la salvació». El defensa, que ha reconegut que té una opció de renovació en el seu contracte si l'equip aconsegueix salvar-se del descens, té clar que l'equip podria refer-se en cas de tornar a caure en les quatre últimes places: «No volem tornar a caure en el descens però si passa, tindrem força i consciència per sortir de nou. El més difícil va ser sortir el primer cop», ha sentenciat.